Մատեյս դե Լիգտ

**Մատեյս դե Լիգտ** (, ), հոլանդացի պրոֆեսիոնալ ֆուտբոլիստ։ Ներկայումս հանդես է գալիս Յուվենտուսի և Նիդերլանդների ազգային հավաքականի կազմում։ Խաղում է կենտրոնական պաշտպանի դիրքում։

## Ակումբային կարիերա
### Այաքս
Դե Լիգտը Այաքսի ակադեմիայի սան է։ Իր առաջին պրոֆեսիոնալ պայմանագիրը կնքեց 2015 թվականի սեպտեմբերի 4-ին։ Առաջին հանդիպումը Յոնգ Այաքսի կազմում անցկացրեց 2016 թվականի օգոստոսի 8-ին՝ Էմենի դեմ խաղում։ Իր պրոֆեսիոնալ դեբյուտը նշեց 2016 թվականի սեպտեմբերի 21-ին՝ Նիդերլանդների գավաթի Վիլեմ II-ի դեմ խաղում։ Այս խաղի 25-րդ րոպեին նա գոլ խփեց անկյունային հարվածից հետո՝ դառնալով Այաքսի պատմության երկրորդ ամենաերիտասարդ ֆուտբոլիստը, ով դարձել է գոլի հեղինակ ակումբի կազմում՝ Կլարենս Զեեդորֆից հետո։ 2016 թվականի հոկտեմբերի 24-ին Այաքսը հայտարարեց, որ Դե Լիգտը տեղափոխվել է ակումբի առաջին թիմ։ Իր դեբյուտը եվրոպական առաջնություններում նշեց նոյեմբերի 24-ին՝ Եվրոպայի Լիգայի Պանատինաիկոսի դեմ խաղում։ Առաջին հանդիպումը Էրեդիվիզիում անցկացրեց նոյեմբերի 27-ին՝ Հերենվենի դեմ խաղում։ Իր առաջին գոլը Նիդերլանդների առաջնությունում խփեց 2017 թվականի փետրվարի 26-ին՝ Հերակլեսի դեմ խաղում։ 2016-17 մրցաշրջանում Դե Լիգտը անցկացրեց 23 հանդիպում՝ դառնալով 3 գոլի հեղինակ և ընդգրկվելով Եվրոպայի Լիգայի խորհրդանշական հավաքականում։

2017 թվականի օգոստոսի 21-ին Դե Լիգտը երկարաձգեց իր պայմանագիրը մինչև 2021 թվականը։ Դավինսոն Սանչեսի՝ Տոտենհեմ Հոտսպուր տեղափոխությունից հետո, հոլանդացին դարձավ Այաքսի հիմնական կազմի խաղացող։ Նոյեմբերի 18-ին Դե Լիգտը դուբլ ձևակերպեց ՆԱԿ Բրեդայի դեմ խաղում՝ օգնելով իր թիմին հաղթել 8-0 հաշվով։ Այաքսի ավագի թևկապով նա առաջին անգամ խաղադաշտ դուրս եկավ 2018 թվականի մարտի 11-ին՝ Հերենվենի դեմ խաղում՝ այս խաղում դառնալով գոլի հեղինակ։ 2017-18 մրցաշրջանում Դե Լիգտը անցկացրեց 39 հանդիպում՝ դառնալով 3 գոլի ու 3 գոլային փոխանցման հեղինակ և ընդգրկվելով Էրեդիվիզիի խորհրդանշական հավաքականում։ Նա ճանաչվեց Նիդերլանդների տարվա տաղանդ՝ գրավելով Եվրոպայի խոշորագույն ակումբների ուշադրությունը։

2018-19 մրցաշրջանում Դե Լիգտը դարձավ Այաքսի հիմնական ավագը։ 2018 թվականի օգոստոսի 11-ին հոլանդացին գոլի հեղինակ դարձավ Հերակլեսի դեմ հանդիպման 88-րդ րոպեին՝ փրկելով իր թիմին պարտությունից։ Իր առաջին գոլը եվրոպական առաջնություններում խփեց օգոստոսի 14-ին՝ Չեմպիոնների Լիգայի որակավորման երրորդ փուլի Ստանդարտ Լյեժի դեմ խաղում։ Առաջին հանդիպումը Չեմպիոնների Լիգայի խմբային փուլում անցկացրեց հոկտեմբերի 2-ին՝ Բավարիա Մյունխենի դեմ խաղում։ Դեկտեմբերի 2-ին Դե Լիգտը գոլ խփեց ԱԴՕ Դեն Հագի դեմ խաղում։ Դեկտեմբերի 17-ին հոլանդացին նվաճեց Golden Boy մրցանակը՝ դառնալով առաջին պաշտպանը, ով արժանացել է այս պատվին։

2019 թվականի փետրվարի 13-ին՝ Ռեալ Մադրիդի դեմ խաղում Դե Լիգտը դարձավ Չեմպիոնների Լիգայի պատմության փլեյ-օֆֆ փուլերի ամենաերիտասարդ ավագը։ Ապրիլի 16-ին հոլանդացին գոլի հեղինակ դարձավ քառորդ եզրափակչի Յուվենտուսի դեմ խաղում, իսկ Այաքսը դուրս եկավ հաջորդ փուլ։ Ապրիլի 23-ին նա գոլի և գոլային փոխանցման հեղինակ դարձավ Վիտեսի դեմ խաղում։ Մայիսի 5-ին Դե Լիգտը թիմի մեկնարկային կազմում խաղադաշտ դուրս եկավ Նիդերլանդների գավաթի եզրափակչի Վիլեմ II-ի դեմ խաղում՝ օգնելով իր թիմին հաղթել 4-0 հաշվով և նվաճել գավաթը։ Մայիսի 8-ին հոլանդացին գոլ խփեց Չեմպիոնների Լիգայի կիսաեզրափակչի Տոտենհեմ Հոտսպուրի դեմ խաղում, սակայն Այաքսը պարտվեց երկու խաղերի արդյունքում։ 2018-19 մրցաշրջանում Դե Լիգտը ճանաչվեց Նիդերլանդների տարվա լավագույն ֆուտբոլիստ, ինչպես նաև՝ ընդգրկվեց Էրեդիվիզիի և Չեմպիոնների Լիգայի խորհրդանշական հավաքականներում։ Այաքսի կազմում նա անցկացրեց 117 հանդիպում՝ դառնալով 13 գոլի և 7 գոլային փոխանցման հեղինակ։

### Յուվենտուս
2019 թվականի հուլիսի 18-ին Դե Լիգտը 5 տարվա պայմանագիր կնքեց Յուվենտուսի հետ։ Ակումբը նրա համար վճարեց 75 միլիոն եվրո, և կպարտավորվի վճարել ևս 10.5 միլիոն բոնուսների դեպքում։

## Միջազգային կարիերա
Դե Լիգտը ներկայացրել է Նիդերլանդները տարբեր տարիքային երիտասարդական հավաքականներում։ 2015 թվականին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 2 հանդիպում և գոլային փոխանցման հեղինակ դառնալով Իտալիայի դեմ խաղում։ 2016 թվականին նա կրկին մասնակցեց Եվրոպայի Մ17 առաջնությանը՝ այս անգամ որպես հավաքականի ավագ։ Այստեղ նա անցկացրեց 5 հանդիպում՝ դառնալով 1 գոլային փոխանցման հեղինակ, իսկ Նիդերլանդները հասավ մրցաշարի կիսաեզրափակիչ, որտեղ 2-0 հաշվով պարտվեց Պորտուգալիային։

Նիդերլանդների ազգային հավաքական Դե Լիգտը առաջին անգամ հրավիրվեց 2017 թվականի մարտին՝ Բուլղարիայի և Իտալիայի դեմ խաղերի համար։ Իր դեբյուտը ազգային հավաքականում նշեց մարտի 25-ին՝ 17 տարեկան հասակում՝ Բուլղարիայի դեմ խաղում՝ դառնալով 1931 թվականին իր առաջին հանդիպումը անցկացրած Մաուկ Վեբերից հետո ամենաերիտասարդ ֆուտբոլիստը, ով հանդես եկել Նիդերլանդների հավաքականում։ Այնուամենայնիվ, այս խաղում Դե Լիգտը թույլ տվեց սխալներ, որոնց պատճառով Բուլղարիան 2 գնդակ ուղարկեց Նիդերլանդների դարպասը, իսկ նա փոխարինվեց առաջին խաղակեսից հետո։

2017 թվականի մայիսի 31-ին Դե Լիգտը հեռացվեց խաղադաշտից Մարոկկոյի դեմ խաղում՝ կարմիր քարտ ստանալով հանդիպման 70-րդ րոպեին։ 2018 թվականի մարտի 26-ին նա 2 գոլային փոխանցման հեղինակ դարձավ Պորտուգալիայի դեմ ընկերական խաղում։ Իր առաջին գոլը ազգային հավաքականի կազմում խփեց 2019 թվականի մարտի 24-ին՝ Գերմանիայի դեմ խաղում։ Հունիսի 6-ին Դե Լիգտը գոլ խփեց ՈՒԵՖԱ Ազգերի Լիգայի կիսաեզրափակչի Անգլիայի դեմ խաղում՝ օգնելով իր թիմին դուրս գալ մրցաշարի եզրափակիչ։ Եզրափակչում նա մասնակցեց ամբողջ խաղին, սակայն Նիդերլանդները 1-0 հաշվով պարտվեց Պորտուգալիային։ Դե Լիգտը ընդգրկվեց մրցաշարի խորհրդանշական հավաքականում։

## Կարիերայի վիճակագրություն
### Ակումբային վիճակագրություն
*2019 թվականի հուլիսի 28-ի դրությամբ*

### Միջազգային վիճակագրություն
*2019 թվականի հուլիսի 28-ի դրությամբ*

### Միջազգային գոլեր

## Նվաճումներ
### Ակումբային
**Այաքս**

* ՈՒԵՖԱ Եվրոպայի Լիգա. երկրորդ տեղ․ 2016–17
* Նիդերլանդների առաջնություն. 2018–19
* Նիդերլանդների գավաթ. 2018–19

### Անհատական
* Ապագայի գավաթի լավագույն ֆուտբոլիստ. 2015
* Ամստերդամի գավաթի լավագույն ֆուտբոլիստ. 2015
* Այաքսի ապագայի տաղանդ (Շակ Սվարտի մրցանակ). 2015–16
* Այաքսի տարվա տաղանդ (Մարկո վան Բաստենի մրցանակ)։ 2018
* ՈՒԵՖԱ Եվրոպայի Լիգայի խորհրդանշական հավաքական. 2016–17
* ՈՒԵՖԱ Չեմպիոնների Լիգայի խորհրդանշական հավաքական. 2018–19
* Էրեդիվիզիի խորհրդանշական հավաքական. 2017–18, 2018–19
* Նիդերլանդների տարվա տաղանդ. 2017–18
* Նիդերլանդների տարվա լավագույն ֆուտբոլիստ. 2018–19
* Golden Boy. 2018
* ՈՒԵՖԱ Ազգերի Լիգայի եզրափակիչ փուլի խորհրդանշական հավաքական. 2019

## Ծանոթագրություններ

## Արտաքին հղումներ
* Դե Լիգտի պաշտոնական Ֆեյսբուքի էջը
* Դե Լիգտի պաշտոնական Ինստագրամի էջը
* Դե Լիգտը transfermarkt-ում
* Դե Լիգտը soccerbase.com-ում
* Դե Լիգտը WhoScored.com կայքում
* Դե Լիգտը Այաքսի պաշտոնական կայքում 
* Դե Լիգտը ՈՒԵՖԱ-ի պաշտոնական կայքում

Կատեգորիա:Այաքսի ֆուտբոլիստներ
Կատեգորիա:Բավարիա Մյունխենի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Հոլանդացի ֆուտբոլիստներ
Կատեգորիա:Մանչեսթեր Յունայթեդի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:Նիդերլանդների հավաքականի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Տղամարդկանց ֆուտբոլի պաշտպաններ